Tiitlikaitsja Roger Federer (ATP 2.) alustas Wimbledoni tenniseturniiri võidukalt, kui ta alistas avaringis serblase Dusan Lajovici (ATP 58.) seisuga 6:1, 6:3, 6:4.

Ühe tunni ja 21 minutit kestnud mängus lõi Federer kaheksa ässa. Mõlemad mängijad tegid ka ühe topeltvea. 147-st teenitud punktist võitis Federer 91 ja Lajovic 56.

Federer on võitnud Wimbledoni tenniseturniiri kaheksa korda. Šveitslane võitis Wimbledonis esmakordselt 2003. aastal. Seejärel on ta edu korranud 2004., 2005., 2006., 2007., 2009., 2012. ja 2017. aastal. Mullu alistas Federer finaalis horvaadi Marin Cilici seisuga 6:3, 6:1, 6:4.

Eelmise aasta finalist Cilic (ATP 5.) alistas avaringis jaapanlase Yoshihito Nishioka (ATP 256.) seisuga 6:1, 6:4, 6:4.

Sel aastal on Federer võidutsenud Austraalia lahtistel, Rotterdami ja Stuttgardi turniiridel.